中元日鮑端公宅遇吳天師聯句
作者：嚴維
朝代：唐

paragraphs: 道流爲柱史，教戒下真仙。
共契中元會，初修內景篇。
遊方依地僻，卜室喜牆連。
寶笥開金籙，華池漱玉泉。
怪龍隨羽翼，青節降雲煙。
昔去遺丹竈，今來變海田。
養形奔二景，鍊骨度千年。
騎竹投陂裏，攜壺挂牖邊。
洞中嘗入靜，河上舊談玄。
伊洛笙歌遠，蓬壺日月偏。
青騾薊訓引，白犬伯陽牽。
法受相君後，心存象帝先。
道成能縮地，功滿欲升天。
何意迷孤性，含情戀數賢。